Publication: Magyar Közlöny
Issue: MK-2000-126 (Year: 2000, Number: 126)
Era: 1990-2004
Section: 1978. évi IV. törvény XV. fejezetének VII. és VIII. címében, a XVII. és XVIII. fejezetében meghatározott bűncselekmény miatt az ügyész vádat emelt, illetőleg külföldön
Paragraph Index: 595

72. § A Hpt. 105. §-ának (1), (3) és (5) bekezdése helyébe a következő rendelkezés lép: „(1) Az Alap a betétek befagyását követő legfeljebb harminc nap elteltével, illetve felszámolási eljárás kezdeményezése esetén a bíróság felszámolást elrendelő végzésének közzététele után tizenöt napon belül — a két időpont közül a korábbiban — megkezdi és három hónapon belül befejezi a betétesek részére a kártalanítás kifizetését. Az Alap legfeljebb két alkalommal kérheti a Felügyelettől a kifizetési határidő meghosszabbítását alkalmanként legfeljebb három hónappal.” „(3) Ha a kártalanításra jogosult a jogosultság igazolásához szükséges adatokat rendelkezésre bocsátja, és azok a (4) bekezdés szerinti nyilvántartás adataival megegyeznek, az Alap gondoskodik a neki vagy az általa teljes bizonyító erejű magánokiratban meghatalmazott személy részére járó kártalanítás kifizetéséről.” „(5) A kifizetések teljesítése hitelintézetnek adott megbízás, a kártalanítási összeg más hitelintézethez betétként való áthelyezése, postai átutalás, csekk kiállítása vagy közvetlen kifizetés útján történik.”

Source: https://magyarkozlony.hu/hivatalos-lapok/10ecc596c8b66891fcca737ac74d91f0b2e972da/dokumentumok/91117cf323621ca9249f2432ee08d85caa6bdd89/letoltes